ລາວ ມຽນມາ ກຳປູ​ເຈຍ ​ແລະ ຫວຽດນາມ ​​ຕົກລົງ​​ເສີມ​ຂະຫຍາຍ ການ​ຮ່ວມ​ມື ພັດທະນາເສດຖະກິດ
ຜູ້ນຳລັດຖະບານທັງ 4 ປະເທດ ໄດ້ກຳນົດເປົ້າໝາຍຮ່ວມກັນ ວ່າ ຈະເຮັດໃຫ້ເສດຖະກິດ ຂະຫຍາຍຕົວ ບໍ່ຕ່ຳກວ່າ 10 ເປີເຊັນ.
ນາຍົກລັດຖະມົນຕີລາວ ມຽນມາ ກຳປູເຈຍ ແລະ ຫວຽດນາມ ໄດ້ຕົກລົງເສີມຂະຫຍາຍ ການຮ່ວມມືທາງດ້ານການຄ້າ ການລົງທຶນ ແລະ ການທ່ອງທ່ຽວລະຫວ່າງ 4 ປະເທດ ໃຫ້ຫຼາຍຂຶ້ນ ຢ່າງຕໍ່ເນື່ອງ ການຕົກລົງເສີມຂະຫຍາຍ ການຮ່ວມມືໃນດ້ານການຄ້າ ການລົງທຶນ ແລະ ການທ່ອງທ່ຽວ ລະຫວ່າງລາວ ມຽນມາ ກຳປູເຈຍ ແລະ ຫວຽດນາມ ໄດ້ມີຂຶ້ນ ໃນໂອກາດກອງປະຊຸມ ສຸດຍອດຄັ້ງທີ 7 ຂອງຜູ້ນຳລັດຖະບານຈາກ ລາວ ມຽນມາ ກຳປູເຈຍ ແລະ ຫວຽດນາມ ທີ່ມີຂຶ້ນຢ່າງເປັນທາງການ ໃນທ້າຍເດືອນມິຖຸນາ ທີ່ຜ່ານມາ ຢູ່ນະຄອນຫຼວງ ເນປີຕໍ ຂອງ ສະຫະພາບມຽນມາ ໂດຍເພື່ອເຮັດໃຫ້ການຕົກລົງດັ່ງກ່າວ ໄດ້ຮັບການຈັດຕັ້ງປະຕິບັດຢ່າງເປັນຮູບປະທຳ ໃນໄລຍະຕໍ່ໄປນີ້ ຜູ້ນຳລັດຖະບານທັງ 4 ປະເທດ ກໍໄດ້ຕົກລົງໃຫ້ມີການອຳນວຍຄວາມ ສະດວກ ໃຫ້ແກ່ການເດີນທາງໄປມາ ລະຫວ່າງປະຊາຊົນຂອງທັງ 4 ປະເທດ ແລະ ນັກ ທ່ອງທ່ຽວຕ່າງຊາດ ລວມເຖິງການນຳໃຊ້ລະບົບການກວດກາສິນຄ້າ ແບບປະຕູດຽວ (One Stop Services) ຊຶ່ງໃນປັດຈຸບັນນີ້ ກໍໄດ້ເລີ້ມດຳເນີນການປະຕິບັດແລ້ວ ຢູ່ທີ່ ດ່ານລາວບາວ-ບ້ານແດນສະຫວັນ ລະຫວ່າງຫວຽດນາມ ກັບລາວ ການຈັດຕັ້ງປະຕິບັດລະບົບ One Stop Service ດັ່ງກ່າວ ເປັນຜົນຈາກກອງປະຊຸມສຸດຍອດ ຄັ້ງທີ 8 ຂອງການຮ່ວມມື ໃນເຂດພັດທະນາສາມຫລ່ຽມເສດຖະກິດ ລະຫວ່າງ ກຳປູເຈຍ ລາວ ແລະ ຫວຽດນາມ ຢູ່ທີ່ນະຄອນຫຼວງວຽງຈັນ ເມື່ອປາຍປີ 2014 ຊຶ່ງທາງການລາວ ຖືວ່າເປັນກອງປະຊຸມ ທີ່ໄດ້ຮັບຜົນ ສຳເລັດຢ່າງຈົບງາມ ໂດຍຜູ້ນຳລັດຖະບານ 3 ປະເທດໄດ້ ຕົກລົງເສີມຂະຫຍາຍ ການຮ່ວມມື ລະຫວ່າງກັນໃຫ້ຫຼາຍຂຶ້ນ ທັງໃນດ້ານການຄ້າ ການລົງທຶນ ແລະ ການທ່ອງທ່ຽວ ເຊັ່ນ ດຽວກັນ ໂດຍການຮ່ວມມືດັ່ງກ່າວນີ້ ຈະຢືນຢູ່ບົນສາຍພົວພັນ ມິດຕະພາບ ແລະ ຄວາມໄວ້ເນື້ອເຊື່ອໃຈກັນ ດັ່ງທີ່ ທ່ານທອງສິງ ທຳມະວົງ ນາຍົກລັດຖະມົນຕີລາວ ໄດ້ໃຫ້ການຢືນຢັນວ່າ: ໂດຍສຳຫລັບເປົ້າໝາຍສຳຄັນ ໃນດ້ານການຄ້າ ລະຫວ່າງລາວກັບຫວຽດນາມນັ້ນ ຜູ້ນຳ ລັດຖະບານ ທັງ 2 ປະເທດ ກໍໄດ້ເນັ້ນຢ້ຳວ່າ ຈະຕ້ອງເພີ້ມມູນຄ່າການຄ້າ ລະຫວ່າງກັນ ຈາກ 1,000 ລ້ານດອນລາ ໃນປັດຈຸບັນ ໃຫ້ເຖິງ 2,000 ລ້ານດອນລາ ພາຍໃນປີ 2015 ໃຫ້ໄດ້ຢ່າງເປັນຮູບປະທຳ ດ້ວຍການອຳນວຍຄວາມສະດວກ ໃນການຂົນສົ່ງ ແລະ ການ ກວດກາສິນຄ້າແບບປະຕູດຽວ ຫຼື One Stop Service ຢູ່ທີ່ດ່ານຊາຍແດນ ລະຫວ່າງ ສອງປະເທດ ຊຶ່ງຈະເລີ້ມການຈັດຕັ້ງປະຕິບັດ ຢູ່ທີ່ດ່ານລາວບາວ ຂອງຫວຽດນາມ ກັບ ດ່ານແດນສະຫວັນ ໃນແຂວງສະຫວັນນະເຂດຂອງລາວ ເປັນແຫ່ງທຳອິດນັບຈາກວັນທີ 7 ມັງກອນ 2015 ເປັນຕົ້ນໄປ ສ່ວນໃນດ້ານການລົງທຶນນັ້ນ 3 ປະເທດຈະມີການພິຈາລະນາ ປັບປຸງລະບົບ ແລະ ອັດຕາ ການຈັດເກັບພາສີ ໃຫ້ສອດຄ້ອງກັນ ລວມທັງການໃຫ້ສິດທິພິເສດ ໃນດ້ານຕ່າງໆ ເພື່ອ ໃຫ້ການສົ່ງເສີມການລົງທຶນ ຈາກຕ່າງປະເທດໃຫ້ເຂົ້າມາ ໃນເຂດສາມຫລ່ຽມ ພັດທະນາ ຫຼາຍຂຶ້ນ ຢ່າງຕໍ່ເນື່ອງ ໂດຍເຂດສາມຫລ່ຽມພັດທະນາ ໃນປັດຈຸບັນ ມີເນື້ອທີ່ກວ້າງກວ່າ 144,600 ກິໂລແມັດ ມົນທົນ ທີ່ກວມເອົາພື້ນທີ່ໃນເຂດ 13 ແຂວງ ຄື ແຂວງສາລະວັນ ເຊກອງ ອັດຕະປື ແລະ ຈຳປາສັກ ໃນລາວ ແຂວງຊຽງແຕງ ຣັດຕະນະຄີຣີ ມົນທົນຄີຣີ ແລະ ກຣະເຈາະ ໃນ ກຳປູເຈຍ ແຂວງດັກລັກ ຢ່າລາຍ ກອນຕຸມ ດັກນົງ ແລະ ບິງເຝືອກ ໃນຫວຽດນາມ ທີ່ ສະພາບພູມິອາກາດ ແລະ ດິນ ເໝາະແກ່ການປູກຢາງພາລາເປັນຢ່າງຍິ່ງ ທັງນີ້ຜູ້ນຳລັດຖະບານທັງ 3 ປະເທດ ໄດ້ກຳນົດເປົ້າໝາຍຮ່ວມກັນ ວ່າ ຈະເຮັດໃຫ້ ເສດຖະກິດຂະຫຍາຍຕົວບໍ່ຕ່ຳກວ່າ 10 ເປີເຊັນ ເພື່ອເຮັດໃຫ້ປະຊາຊົນ ໃນເຂດສາມ ຫລ່ຽມພັດທະນາ ມີລາຍໄດ້ສະເລ່ຍລະຫວ່າງ 1,500 ຫາ 1,600 ດອນລາ ຕໍ່ຄົນ ພາຍໃນ ທ້າຍປີ 2015 ນີ້ ໃຫ້ໄດ້ຢ່າງແທ້ຈິງ